O‘zbekistonning birinchi raqamli tennischisi Denis Istomin Shveytsariyaning Jyeneva shahrida davom etayotgan ATP turnirining yakkalik bahslaridagi ishtirokini yakunladi. U chorak finalga yo‘llanma beradigan ikkinchi davra bahsida mag‘lubiyat alamini totib ko‘rdi. Mukofot jamg‘armasi 494 ming 310 yevroni tashkil qiluvchi musobaqaning bu bosqichida Istomin braziliyalik Tomaz Beluchchiga ikki setda ham bir xil 4:6 hisobida imkoniyatni boy berib qo‘ydi. Bundan oldinroq ham Denis aynan Beluchchiga yutqazib qo‘ygandi. Eslatib o‘tamiz, Istomin asosiy to‘rning birinchi davrasida Yanko Tipsarevichni 6:0, 6:2 hisobida mag‘lub etgan edi. O‘z vaqtida dunyoning sakkizinchi raketkasi bo‘lgan serbiyalik tennischi ayni paytda 474-pog‘onadan joy olgan. Istomin esa 66-o‘rinni egallab turibdi.